Video: Padwoede-bylaanval: Paramedici geskors wat glo nie swart man wou help nieSkermskoot uit die video Twee paramedici van Netcare 911 is geskors weens beweringe dat hulle glo nie ŉ swart slagoffer van ŉ vermeende padwoede-aanval wou bystaan nie. Dit volg nadat Nicholas Gale glo vir Zwelethu Mjingwana en sy motor Saterdag op die N1-suid tussen die Malibongwe- en Beyers Naude-afrit in Johannesburg met ŉ byl aangeval het. Mjingwana het tydens die aanval beserings aan sy kop en arm opgedoen. Klik hier om ŉ video oor die voorval te sien. Paramedici was kort daarna op die toneel. Hulle het na bewering slegs vir Gale ondersteun, wat nie beseer is nie, en later gery sonder om Mjingwana te behandel. ŉ Ooggetuie het die voorval afgeneem. ŉ Gedeelte van die video volg onderaan die berig. Netcare 911 het aanvanklik gesê die beamptes het die toneel verlaat omdat hul lewens in gevaar was en hulle deur die omstanders gedreig is. The Star het egter die video aan Netcare 911 gestuur waarna die betrokke beamptes geskors is. Netcare 911 het aan die koerant gesê die beamptes is geskors omdat hul verslae “beduidende foute” oor die voorval bevat. Noeleen Phillipson, uitvoerende hoof van Netcare 911, het Donderdag by navraag aan Maroela Media gesê dit is teen die maatskappy se beleid en waardes om ŉ toneel vroegtydig te verlaat tensy daar ŉ baie goeie rede daarvoor is. “ŉ Volle ondersoek is van stapel gestuur en ons sal die nodige stappe doen sodra die ondersoek afgehandel is,” het Phillipson gesê. “Ons wil graag die versekering gee dat Netcare 911 nie teen individue in enige hoedanigheid diskrimineer nie. Dit kan bewys word deur die feit dat, in die afgelope jaar alleen, Netcare 911 meer as 6 000 behoeftige pasiënte bygestaan het,” het sy bygevoeg. Die polisie het bevestig hulle ondersoek ŉ saak van aanranding met die doel om ernstig te beseer en opsetlike saakbeskadiging teen Gale. Gale het Maandag in die hof verskyn en is op borgtog vrygelaat. Die saak duur voort. WAARSKUWING: Die video bevat kru-taal wat sensitiewe lesers kan onstel.